Title: ÚSTREDNÝ KONTROLNÝ A SKÚŠOBNÝ ÚSTAV POĽNOHOSPODÁRSKY v Bratislave,ODBOR SKÚŠOBNÍCTVA A KONTROLY,Matúškova 21, 833 16 BRATISLAVA, SLOVAKIAtel:(+421)-7-54 775 666 fax:(+421)-7-54 777 436_
Author: ODBOR SKÚŠOBNÍCTVA A KONTROLY
Last saved by: spano
Company: FIRMA

PREDKLADACIA SPRÁVA

Predložený návrh nariadenia vlády SR vypracovalo Ministerstvo pôdohospodárstva Slovenskej republiky na základe splnomocňovacieho ustanovenia § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. a na vykonanie § 30b zákona Národnej rady Slovenskej republiky č. 285/1995 Z. z. o rastlinolekárskej starostlivosti v znení zákona č. 471/2001 Z. z.

	Vypracovanie predloženého návrhu nariadenia vlády vyplýva z potreby aproximácie fytosanitárnej legislatívy Európskej únie do právneho poriadku Slovenskej republiky v termíne aspoň 6 mesiacov pred dátumom vstupu Slovenskej republiky do EÚ. Návrh nariadenia vlády reflektuje aj odporúčania misie EÚ v októbri roku 2002.

Toto nariadenie do právneho poriadku Slovenskej republiky transponuje Smernice Rady 69/464/EHS o kontrole rakoviny zemiaka a 69/465/EHS o kontrole háďatka zemiakového. Hlavným cieľom predloženého návrhu je úplne zosúladiť slovenskú legislatívu v oblasti kontroly a opatrení proti rakovine zemiaka a háďatku zemiakovému s pravidlami EÚ.

Predložený návrh bol predmetom medzirezortného pripomienkového konania, pripomienky  sú v ňom v zapracované.  Na rokovanie Legislatívnej rady vlády Slovenskej republiky bol predložený dňa 13.januára 2004, v novom znení sú zohľadnené jej pripomienky a odporúčania a na rokovanie vlády Slovenskej republiky sa predkladá  bez rozporov.